Document ID: 32013D0662

DECIZIA DE PUNERE ÎN APLICARE A COMISIEI
din 14 octombrie 2013
de modificare a Deciziei 2009/767/CE în ceea ce privește crearea, menținerea și publicarea listelor sigure de prestatori de servicii de certificare supravegheați/acreditați de către statele membre
[notificată cu numărul C(2013) 6543]
(Text cu relevanță pentru SEE)
(2013/662/UE)
COMISIA EUROPEANĂ,
având în vedere Tratatul privind funcționarea Uniunii Europene,
având în vedere Directiva 2006/123/CE a Parlamentului European și a Consiliului din 12 decembrie 2006 privind serviciile în cadrul pieței interne (1), în special articolul 8 alineatul (3),
întrucât:
(1)
Decizia 2009/767/CE a Comisiei din 16 octombrie 2009 de stabilire a unor măsuri de facilitare a utilizării procedurilor prin mijloace electronice prin intermediul „ghișeelor unice” în temeiul Directivei 2006/123/CE a Parlamentului European și a Consiliului privind serviciile în cadrul pieței interne (2) prevede că statele membre trebuie să pună la dispoziție informațiile necesare pentru validarea semnăturilor electronice avansate bazate pe un certificat calificat. Informațiile respective trebuie să fie stabilite în mod uniform cu ajutorul așa-numitelor „liste sigure”, care conțin informații cu privire la prestatorii de servicii de certificare care eliberează certificate calificate pentru public, în conformitate cu Directiva 1999/93/CE a Parlamentului European și a Consiliului din 13 decembrie 1999 privind un cadru comunitar pentru semnăturile electronice (3) și sunt supravegheați/acreditați de către statele membre.
(2)
Experiența practică în punerea în aplicare a Deciziei 2009/767/CE de către statele membre a arătat că sunt necesare anumite îmbunătățiri pentru a maximiza beneficiile listelor sigure. Mai mult, Institutul European de Standardizare în Telecomunicații (ETSI) a publicat specificații tehnice noi pentru liste sigure (TS 119 612), care se bazează pe specificațiile incluse în prezent în anexa la decizie, dar care, în același timp, aduc o serie de îmbunătățiri specificațiilor existente.
(3)
Prin urmare, Decizia 2009/767/CE ar trebui modificată pentru a se referi la specificațiile tehnice ETSI 119 612 și pentru a încorpora modificări considerate necesare pentru a îmbunătăți și a facilita punerea în aplicare și utilizarea listelor sigure.
(4)
Pentru a permite statelor membre să efectueze modificările tehnice necesare la listele sigure actuale, este oportun ca prezenta decizie să se aplice de la 1 februarie 2014.
(5)
Măsurile prevăzute în prezenta decizie sunt în conformitate cu avizul Comitetului pe probleme referitoare la Directiva privind serviciile,
ADOPTĂ PREZENTA DECIZIE:
Articolul 1
Modificări aduse Deciziei 2009/767/CE
Decizia 2009/767/CE se modifică după cum urmează:
1.
articolul 2 se modifică după cum urmează:
(a)
alineatele (1), (2) și (2a) se înlocuiesc cu următorul text:
„(1) Fiecare stat membru creează, menține și publică, în conformitate cu specificațiile tehnice prevăzute în anexă, o „listă sigură” care conține un minimum de informații referitoare la prestatorii de servicii de certificare care eliberează certificate calificate publicului, pe care statele membre îi supraveghează/acreditează.”;
„(2) Statele membre creează și publică o versiune care poate fi prelucrată de calculator a listei sigure în conformitate cu specificațiile prevăzute în anexă. În cazul în care un stat membru decide să publice o versiune lizibilă pentru om a listei sale sigure, versiunea respectivă a listei sigure trebuie să fie în conformitate cu specificațiile din anexă.”;
„(2a) Statele membre semnează electronic versiunea care poate fi prelucrată de calculator a listei lor sigure pentru a asigura autenticitatea și integritatea acesteia. În cazul în care un stat membru publică o versiune lizibilă pentru om a listei sigure, acesta trebuie să se asigure că versiunea respectivă a listei sigure conține aceleași date ca și versiunea care poate fi prelucrată de calculator și o semnează electronic cu același certificat utilizat pentru versiunea care poate fi prelucrată de calculator.”;
(b)
se introduce următorul alineat (2b):
„(2b) Statele membre se asigură că versiunea care poate fi prelucrată de calculator a listei lor sigure este accesibilă la locul de publicare a acesteia în orice moment, fără întrerupere, cu excepția întreruperilor în scopuri de întreținere.”;
(c)
alineatul (3) se înlocuiește cu următorul text:
„(3) Statele membre transmit Comisiei următoarele informații:
(a)
organismul sau organismele responsabile pentru crearea, menținerea și publicarea versiunii care poate fi prelucrată de calculator a listei sigure;
(b)
locul în care este publicată versiunea care poate fi prelucrată de calculator a listei sigure;
(c)
două sau mai multe certificate de cheie publică ale operatorului de program, cu perioade de valabilitate schimbate de cel puțin trei luni, care corespund cheilor private care pot fi utilizate pentru a semna electronic versiunea care poate fi prelucrată de calculator a listei sigure;
(d)
orice modificări ale informațiilor de la literele (a), (b) și (c).”;
(d)
se introduce următorul alineat (3a):
„(3a) În cazul în care un stat membru publică o versiune lizibilă pentru om a listei sigure, informațiile menționate la alineatul (3) se comunică, de asemenea, în ceea ce privește versiunea lizibilă pentru om.”;
2.
anexa se înlocuiește cu anexa la prezenta decizie.
Articolul 2
Aplicare
Prezenta decizie se aplică de la 1 februarie 2014.
Articolul 3
Destinatari
Prezenta decizie se adresează statelor membre.
Adoptată la Bruxelles, 14 octombrie 2013.

Labels: 7
3
15